ธนาคารกรุงไทย เผยประชาชนสนใจลงทะเบียนโครงการเราชนะจำนวนมากกว่า 6 ล้านคน โดยระบบรองรับได้ไม่สะดุด
นายผยง ศรีวณิช กรรมการผู้จัดการใหญ่ ธนาคารกรุงไทย เปิดเผยว่า ธนาคารได้เตรียมความพร้อมทุกด้านอย่างเต็มที่ สำหรับการเปิดรับลงทะเบียนโครงการเราชนะ โดยการลงทะเบียนวันแรกวานนี้ (29 ม.ค. 64) สำหรับประชาชนทั่วไป ผ่านเว็บไซต์ www.เราชนะ.com ที่เปิดรับลงทะเบียนตั้งแต่เวลา 06.00 น. มีประชาชนสนใจเข้ามาลงทะเบียนจำนวนมากกว่า 6 ล้านคน ซึ่งระบบมีศักยภาพสามารถรองรับได้ไม่มีปัญหาแต่อย่างใด ทั้งนี้ประชาชนสามารถทยอยเข้ามาลงทะเบียนผ่าน เว็บไซต์ www.เราชนะ.com ได้อย่างต่อเนื่อง ตั้งแต่เวลา 06.00 น.– 23.00 น. จนถึงวันที่ 12 กุมภาพันธ์ 2564 โดยประชาชนไม่จำเป็นต้องรีบลงทะเบียน เนื่องจากไม่ได้จำกัดจำนวนผู้ได้รับสิทธิ์ ไม่มีเต็มและไม่มีการปิดรับลงทะเบียนก่อนกำหนด ซึ่งหลังจากลงทะเบียนแล้ว เริ่มทยอยตรวจสอบสิทธิ์ได้ตั้งแต่วันที่ 8 กุมภาพันธ์ เป็นต้นไป หากได้รับสิทธิ์วงเงินจะเข้าในแอปพลิเคชันเป๋าตังสัปดาห์ละ 1,000 บาท จนครบวงเงิน 7,000 บาท และเริ่มใช้ได้ตั้งแต่วันที่ 18 กุมภาพันธ์ 2564 โดยสามารถสะสมใช้ได้ถึงวันที่ 31 พฤษภาคม 2564 อย่างไรก็ตามการเปิดลงทะเบียนผ่านเว็บไซต์เป็นช่องทางสำหรับประชาชนทั่วไปที่ไม่ได้ถือบัตรสวัสดิการแห่งรัฐ และไม่ได้เข้าร่วมโครงการคนละครึ่งและโครงการเราเที่ยวด้วยกันเท่านั้น ซึ่งทั้ง 2 กลุ่มนี้ไม่ต้องลงทะเบียนเพื่อเข้าร่วมโครงการสำหรับกลุ่มผู้ถือบัตรสวัสดิการแห่งรัฐ จะได้รับวงเงินเยียวยาโดยอัตโนมัติ เข้าบัตรเป็นรายสัปดาห์ จำนวนสัปดาห์ละ 675 บาท หรือ 700 บาท เริ่มเข้าวันแรก 5 กุมภาพันธ์ 2564 ส่วนกลุ่มที่ได้รับสิทธิ์โครงการคนละครึ่งและเราเที่ยวด้วยกันไม่ต้องลงทะเบียน แต่ต้องดำเนินการตรวจสอบสิทธิ์ผ่าน www.เราชนะ.com และแอปพลิเคชันเป๋าตัง ซึ่งจะเปิดให้ตรวจสอบสิทธิ์ได้ตั้งแต่วันที่ 5 กุมภาพันธ์เป็นต้นไป หากได้รับสิทธิ์วงเงินจะเข้าในแอปพลิเคชันเป๋าตัง สัปดาห์ละ 1,000 บาท เริ่มใช้ได้ตั้งแต่วันที่ 18 กุมภาพันธ์ 2564 โดยสามารถใช้สิทธิ์โครงการเราชนะกับร้านอาหาร และร้านค้าทั่วไป เช่นเดียวกับโครงการคนละครึ่ง และยังสามารถใช้สิทธิ์กับร้านบริการ เช่น ร้านตัดผม ร้านนวดสปาและคลินิกทำฟัน รวมถึงการเดินทางขนส่งได้ โดยร้านค้า ร้านบริการและผู้ให้บริการรถเดินทางขนส่ง สามารถสมัครเข้าร่วมโครงการเราชนะได้ที่ www.เราชนะ.com